Jonas Dahl (SF), 2009-01-20:
Jeg vil indlede med at sige, at jeg faktisk har glædet mig rigtig meget til den her debat i dag, for det, vi har hørt indtil videre, har sådan set kun været, hvad et eller andet udvalg mener; vi har stadig væk ikke hørt, hvad ministeren rent faktisk mener om hele akutstrukturen.
Så jeg glæder mig rigtig meget til senere forhåbentlig, for vi har jo ikke hørt det tidligere i dag, at høre, hvad ministeren - der nu har gemt sig lidt bag ekspertpanelet - og de borgerlige partier rent faktisk vil med den her sygehusstruktur.
Vi har nu haft et forløb, hvor Sundhedsstyrelsen har meldt nogle overordnede retningslinjer ud, og regionerne har truffet deres egen demokratiske beslutning, og så burde alt jo sådan set også være i den skønneste orden.
Men nej, nu har regeringens såkaldte ekspertudvalg været ude og fordele den første portion af kvalitetsreformens 25 mia. kr.
Det har altså ikke mindst været en økonomisk ramme, der har været styrende for de beslutninger, der er blevet truffet i Erik Juhl-udvalget.
Det er stadig væk lidt uklart, om ministeren så er enig i den vurdering, der er kommet fra Erik Juhl-udvalget, så derfor glæder jeg mig meget til at høre, om ministeren snart kan løfte sløret for, om han faktisk er enig i Erik Juhl-udvalgets indstillinger, eller om han ikke er enig.
I hvilken udstrækning er det så en sundhedsfaglig vurdering, der ligger bag?
Tja, hvis vi tager det, der har været hovedfokus i debatten, nemlig akutstrukturen, så meldte Sundhedsstyrelsen, som jeg tidligere har været inde på, allerede i 2007 ud, at man faktisk ikke havde nogen som helst viden om, hvad der var den rigtige måde at lave akutstruktur på.
Det er jo tankevækkende, at den centralisering, som regeringen nu er i gang med at trumfe igennem, faktisk ikke i den henseende er fagligt begrundet.
Det giver unægtelig et indtryk af, at man i højere grad har været optaget af, at der skal ske en centralisering inden for en bestemt økonomisk ramme, end man har været optaget af at have et solidt sundhedsfagligt udgangspunkt.
Fra SF's side synes vi, det er en smule bekymrende.
Der skal ikke være nogen tvivl om, at det skal være de sundhedsfaglige hensyn og respekten for det regionale demokrati, der ligger til grund for sundhedsvæsenet i Danmark.
Når vi nu er ved spørgsmålet om de økonomiske rammer, så er der opstået en markant skævvridning af det danske sundhedssystem.
I de seneste 5 år er antallet af behandlinger på de private sygehuse vokset betragteligt.
Således er det fra at være et tilbud til de få på enkelte sygehuse blevet et helt alment sundhedsmæssigt tilbud til hele befolkningen.
Vi nærmer os nu 400 privathospitaler i Danmark.
I SF tør vi godt sige, at regeringen har forkælet de private sygehuse og givet dem nogle kæmpemæssige fordele i forhold til de offentlige sygehuse.
I Ugebrevet A4 kunne vi i går læse, at regeringen - vel at mærke med skatteborgernes penge - har overbetalt privathospitalerne.
Det drejer sig om et beløb på op mod ½ mia. kr., som regeringen, den såkaldt liberale regering, har overført til privathospitalerne siden 2001.
I SF har vi lidt svært ved at forstå, hvordan det harmonerer med en god borgerlig tankegang om at sikre den frie og lige konkurrence, men lad os nu gå tilbage til den anden debat.
I SF vil vi gerne støtte den specialisering af sygehusvæsenet, der er snak om, hvis den vel at mærke kan begrundes i veldokumenterede sundhedsfaglige hensyn.
Det må og skal være fagligheden og kvaliteten, der skal være i højsædet i det danske sundhedsvæsen.
Akutberedskabet, som jo netop er noget af det, der skal styrkes, har jo f.eks. sejlet på ambulanceområdet de seneste måneder.
Ministeren har end ikke villet svare på spørgsmål om ambulanceberedskabet.
Ambulanceberedskabet er ikke blevet styrket, snarere svækket i den udbudsrunde, regionerne har været igennem.
Når regeringen så samtidig vil tvinge regionerne til at lukke akutmodtagelser, bliver borgernes samlede akuttilbud markant ringere.
Løsningen fra regeringen er så åbenbart helikoptere, som ikke kan flyve om natten, når det blæser, når det sner eller i øvrigt er dårligt vejr.
Helikoptere kan fra SF's side i hvert fald ikke ses som et reelt tilbud i stedet for ambulancer; det kan snarere være et supplement til de eksisterende ambulancer.
Derfor er vi fra SF side fuldstændig uforstående over for, at hele det præhospitale område, altså ambulancerne, slet ikke er blevet inddraget i den proces, den nuværende og den tidligere sundhedsminister har igangsat.
Fra SF's side vil vi gerne opfordre regeringen til at se det danske sundhedssystem og sundhedsvæsen som en samlet størrelse og ikke tage et hjørne af området ad gangen, for det kommer der nemlig sjældent noget godt ud af.
I SF vil vi også gerne opfordre regeringen til at tage en dialog med Folketingets partier om fremtidens sygehusstruktur.
Vi tror faktisk, at en dialog med Folketingets partier er en bedre måde at få et ordentligt sundhedsvæsen på, og det er sådan set også det, der vil være i befolkningens interesse på længere sigt.
Nu kan jeg se, at min tid er løbet ud, så jeg vil til slut sige, at SF kan støtte det forslag til vedtagelse, der blev læst op af hr. Per Clausen.